Wenche Frogn Sellæg

Wenche Frogn Sellæg (født 12. august 1937 i Oslo) er en norsk tidligere overlege og politiker (H). Hun var miljøvernminister 1981–1983, stortingsrepresentant for Nord-Trøndelag 1985–1993, justisminister 1985–1986, sosialminister 1989–1990 og 1. nestleder i Høyre 1988–1990. Hun har dessuten hatt en rekke offentlige og organisatoriske verv.


== Familie og yrkesliv ==
Hun vokste i Oslos indre by som datter av Henry Frogn, disponent i Hans Claussen AS, og Bergljot Osmundsen. Hun giftet seg i 1976 med tannlege Johan Sellæg fra Namsos. Hun tok studentereksamen i 1957 og medisinsk embedseksamen ved Universitetet i Oslo i 1963. Videre har hun Diploma of Tropical Medicine & Hygiene fra University of London fra 1971. Hun har vært spesialist i indremedisin siden 1971 og i geriatri siden 1992. Hun har som pensjonist tatt mastergrad i kunsthistorie ved Universitetet i Bergen.
Sellæg var turnuskandidat i Molde i 1964, distriktslege på Værøy og Røst i 1965, assistentlege ved Ullevål sykehus 1966–1968, reservelege ved Drammen sykehus 1968–1971 og misjonslege for Santalmisjonen i Bhutan i 1972. Hun var ansatt ved Sykehuset Namsos (tidligere Namdal sykehus) det meste av tiden etter, bortsett fra et opphold som assisentlege ved Rikshospitalet 1983–1984. I Namsos var hun reservelege 1973–1975, assisterende overlege 1975–1983, overlege ved medisinsk avdeling 1993–1999, avdelingsoverlege ved medisinsk avdeling 1999–2000 samt seksjonsoverlege 2000–2002. Hun var i 60 % stilling som konsulent i geriatri 2002–2007 og gikk deretter av med alderspensjon.
Sellæg var håndballmålvakt i Sportsklubben Frigg. I perioden 1959–1968 spilte hun 42 kamper på Norges kvinnelandslag i håndball.


== Politisk arbeid ==
Sellæg var formann i Namsos Høyre 1974–1975 og organisatorisk viseformann i Nord-Trøndelag Høyre 1978–1980, medlem av Overhalla kommunestyre 1979–1983 og 1991–1995, medlem av Høyres utvalg for kirke og stat 1980–1981, medlem av Høyres programkomité 1987–1989 og formann i Høyres valgkomité 1992–1994. Sellæg var medlem av Høyres arbeidsutvalg 1982–1990, herav som 1. nestleder 1988–1990. Sellæg var kandidat til nestledervervet i partiet allerede i 1984, men tapte 171–188 i en avstemning mot Arne Skauge.Sellæg var 1. vararepresentant til Stortinget fra Nord-Trøndelag 1981–1985 og fast innvalgt representant 1985–1993. Hun ble utnevnt til statsråd i Miljøverndepartementet i Kåre Willochs regjering i 1981. Som miljøvernminister var Sellæg særlig opptatt av forurensningsproblemer. Hun måtte vike for Rakel Surlien fra Senterpartiet idet regjeringen ble utvidet med statsråder fra Senterpartiet og Kristelig Folkeparti i 1983, og Sellæg gikk tilbake til legegjerningen. Sellæg var senere statsråd i Justis- og politidepartementet fra 1985 til Willoch-regjeringens avgang i 1986. Gunnar Vada møtte for Sellæg på Stortinget 1985–1986. Sellæg var medlem av Stortingets kirke- og undervisningskomité 1986–1987 og Stortingets finanskomité 1987–1989.
Sellæg var statsråd i Sosialdepartementet i Jan P. Syses regjering 1989–1990, og Snorre Gundersen møtte i hennes sted på Stortinget. Resten av stortingsperioden var hun nestleder i Stortingets justiskomité. Foran stortingsvalget i 1993 uttalte Sellæg at hun ville slippe til nye krefter og søkte ikke renominasjon.


== Tillitsverv i organisasjoner ==
Medlem en rekke utvalg og komiteer i Norges Idrettsforbund, bl.a TRIM-komiteen 1965-1971
Medlem styret i Norges Idrettsforbund 1969-1971, 1987-1989
Medlem representantskapet i Det norske Bibelselskap 1987-1993
Medlem Norsk geriatrisk forening 2003-2005
Medlem styret i Kreftforeningen fra 2007
Leder Rådet for demens i Nasjonalforeningen for folkehelsen fra 2011


== Referanser ==


== Eksterne lenker ==
(en) Wenche Frogn Sellæg – kategori av bilder, video eller lyd på Commons 
(no) Wenche Frogn Sellæg hos Stortinget 
(no) Wenche Frogn Sellæg hos Norsk senter for forskningsdata 
(en) Wenche Frogn Sellæg – Norges Håndballforbund